32002R1597
L 240/34
JURNALUL OFÍCIAL AL UNIUNII EUROPENE
REGULAMENTUL (CE) NR. 1597/2002 AL COMISIEI
din 6 septembrie 2002
de stabilire a normelor de aplicare a Directivei 1999/105/CE a Consiliului în ceea ce privește modelul listelor naționale de materiale de bază destinate materialului forestier de reproducere
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 1999/105/CE a Consiliului din 22 decembrie 1999 privind comercializarea materialului forestier de reproducere (1), în special articolul 10 alineatul (3),
întrucât:
(1)
În conformitate cu articolul 10 alineatul (1) din Directiva 1999/105/CE, statele membre stabilesc un registru național al materialelor de bază de diferite esențe autorizate pe teritoriul lor.
(2)
În conformitate cu articolul 10 alineatul (2) al directivei menționate anterior, fiecare stat membru stabilește un rezumat al registrului național sub forma unei liste naționale pe care o trimite, la cerere, Comisiei și celorlalte state membre. Lista națională se elaborează în conformitate cu un model uniform pentru fiecare „unitate de autorizare” în înțelesul articolului 4 alineatul (2) litera (b) al Directivei 1999/105/CE și precizează fiecare categorie de material forestier de reproducere în conformitate cu dispozițiile articolului 2 alineatul (1) al directivei menționate anterior. Pentru categoriile „materiale identificate” și „materiale selecționate” se autorizează o sinteză a „unităților de autorizare” dintr-o regiune de proveniență unică. Informațiile care trebuie menționate în listă sunt prevăzute la articolul 10 alineatul (2) menționat anterior.
(3)
Pentru a asigura o utilizare corectă a listelor naționale și a posibilității de a le compara, forma acestor liste trebuie să fie standardizată la nivel comunitar. Acest lucru poate facilita publicarea de către Comisie a unei „liste comunitare a materialelor de bază destinate materialelor forestiere de reproducere” în înțelesul articolul 11 alineatul (1) din directiva menționată anterior.
(4)
Măsurile prevăzute de prezentul regulament sunt conforme cu avizul Comitetului permanent pentru semințe și material săditor pentru agricultură, horticultură și silvicultură,
ADOPTĂ PREZENTUL REGULAMENT:
Articolul 1
Fiecare stat membru elaborează lista națională prevăzută la articolul 10 alineatul (2) al Directivei 1999/105/CE în conformitate cu modelul tip prezentat în anexă. Fiecare stat membru comunică această listă, la cerere, Comisiei și celorlalte state membre, sub formă de fișă sau de fișier electronic.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Comunităților Europene.
Se aplică de la 1 ianuarie 2003.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 septembrie 2002.